苦雨
作者：林希逸
朝代：宋

paragraphs: 一春苦淋漓，既晴差自喜。
四郊遽如壑，晴日共能幾。
人言山雨驟，每點大如指。
新秧過半空，農泣向妻子。
今年種如金，典質到衣被。
忍饑事犂鋤，豈料今乃爾。
一飽强營營，天公難指擬。
先淫後必涸，我慮非止此。
可奈漫空雲，如墨來未已。
長宵欹枕聽，攬衣四五起。
滴碎愁人心，不滴愁人耳。